ТОМАШ АНТОНИУ ГОНЗАГА

НЕ ЩЕ СЪЗРЕШ КАТОРЖНИЦИ ЗЛОЧЕСТИ…

Превод от португалски: Симеон Хаджикосев, 1984

chitanka.info

Не ще съзреш каторжници злочести,

Марилия, да вадят кал и тиня,

прецеждайки водата на реките,

или в планинска мина.

Нито ще видиш някой негър сръчен

чакъла как със шмиргел раздробява

и в дъното на плоската съдинка

злато да заблестява.

Не ще съзреш във девствената джунгла

как огънят гъстака ще превземе,

ни с пепел как торят земята бедна,

ни хвърлено нахалост семе.

Не ще съзреш и как пресоват бали

тютюни с екзотични аромати,

нито как става сок тръстта за захар

през колела зъбчати.

Ще видиш върху масата масивна

разхвърляни старинни пергаменти

и мен — да ги разлиствам и да черпя

съдебни аргументи.

А вечер, щом от работа се върна,

да срещам с тебе часове прекрасни,

редувайки на глас анали древни

с поети сладкогласни.

Ти ще четеш на глас и — озарена —

ще вникваш в текста чрез акцент изряден

и радостен аз пак ще се заема

с процеса си досаден.

Щом прочетеш за друга хубавица,

о, нека ревността не те обзима,

че в бъдеще далечно ще възхвалят

и твойта хубост несравнима.

ЗАСЛУГИ

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.

Table of Contents

Заглавна страница

Основен текст

Заслуги